Breiðablik dróst í B-riðil Meistaradeildar Evrópu í fótbolta þegar dregið var í höfuðstöðvum Evrópska knattspyrnusambandsins í Nyon í Sviss áðan. Blikar drógust með París Saint-Germain frá Frakklandi, Real Madríd frá Spáni og Kharkiv frá Úkraínu í B-riðil.
Öll liðin í hverjum riðli mætast tvisvar, einu sinni á heimavelli hvors liðs. Fyrsta umferð riðlakeppninnar verður leikin 5.6. október. Sjötta og síðasta umferðin verður svo spiluð 15.-16. desember. Þetta er í fyrsta sinn sem Meistaradeild kvenna í fótbolta er leikin í riðlum. Tvö efstu liðin í hverjum riðli komast svo áfram í 8-liða úrslit sem verða leikin í seinni hluta mars á næsta ári. Breiðablik var í 2. styrkleikaflokki af fjórum þegar dregið var. Ljóst var fyrir dráttinn að Blikar gætu því ekki mætt Lyon, Wolfsburg eða Arsenal, sem öll voru í sama styrkleikaflokki. Breiðablik sendi frá sér tilkynningu á föstudag að Vilhjálmur Kári Haraldsson þjálfari Blika hætti sem þjálfari liðsins eftir leiktíðina. Í samtali við RÚV áðan gerði Vilhjálmur þó ráð fyrir því að stýra Breiðabliki í leikjum Meistaradeildarinnar að óbreyttu. Hann taldi riðilinn sem Breiðablik dróst í afar áhugaverðan og sagði spennandi tíma fram undan.
Rússinn Daniil Medvedev vann Serbann Novak Djokovic á opna bandaríska meistaramótinu í tennis í kvöld. Þar með gerði hann út um vonir Djokovic að vinna alla risatitlana á sama almanaksárinu. Slíkt hefur ekki gerst síðan 1988 þegar þýska konan Steffi Graf vann öll fjögur risamót ársins. Medvedev vann sinn fyrsta risatitil í einliðaleik á ferlinum með sigrinum á Djokovic í gærkvöld.
Ljóst er hvaða lið mætast í undanúrslitum bikarkeppni karla í körfubolta eftir að 8-liða úrslitunum lauk í gærkvöld. Tindastóll sló út Keflavík, 84-67 og mætir Stjörnunni í undanúrslitum. Stjarnan sigraði Grindavík í 8-liða úrslitunum í gær. Í hinum undanúrslitaleiknum munu svo ÍR og Njarðvík eigast við. ÍR burstaði Sindra frá Hornafirði í gær og Njarðvík sigraði Hauka, 93-61.
Kvennalið Breiðabliks dróst í riðil með París Saint-Germain frá Frakklandi, Real Madríd frá Spáni og Kharkiv frá Úkraínu í riðlakeppni Meistaradeildar Evrópu. Dregið var fyrr í dag.